Parlamento de Aŭstralio

La Parlamento de Aŭstralio - ( aŭ ) - estas la legislativo de la registaro de Aŭstralio. La parlamento estas duĉambra, principe kreita laŭ la brita parlamenta modelo, sed kun iom da influo de la usona sistemo. Laŭ sekcio 1 de la konstitucio de Aŭstralio, la parlamento konsistas el tri eroj: la Reĝo respektive Reĝino de Aŭstralio (kiu laŭdifine estas la sama kiel la Reĝo respektive Reĝino de Britio, do momente reĝino Elizabeto la 2-a), la Aŭstralia Senato kaj la Aŭstralia Ĉambro de Reprezentantoj. La reĝino estas kutime reprezentata de la Ĝenerala Guberniisto de Aŭstralio.

La unua parlamenta ĉambro, la Aŭstralia Senato, konsistas el 76 membroj. El ili po 12 reprezentas ĉiun ŝtaton, kaj po du ĉiun kontinentan teritorion.

La dua parlamenta ĉambro, la Aŭstralia Ĉambro de Reprezentantoj, nuntempe konsistas el 150 membroj, kiuj reprezentas distriktoj de la lando. La nombro de membroj ne estas fiksigita, sed povas varii laŭ limŝanĝoj de la distriktoj pro balotaj restrukturigoj. La lasta signifa ŝanĝo de la nombro de parlamentanoj okazis dum la jaro 1984, kiam la nombro de parlamentanoj subite kreskis de 125 al 148. Dum la jaro 1993, ĝi reduktiĝis al 147, dum 1996 realtiĝis ĝis 148 kaj dum la jaro 2001 altiĝis ĝis la nombro 150.

La du parlamentaj ĉambroj kunvenas en diversaj salonoj de la parlamentejo en la urbo Kanbero. La nuna parlamento estas la 42-a federacia parlamento ekde la sendependiĝo de Aŭstralio disde Britio.

 Vidu ankaŭ 
 Aŭstralia federala voĉdonado, 2016
 Registaro de Aŭstralio

 Eksteraj ligiloj 

 oficialaj paĝoj de la parlamento de Aŭstralio (en la angla)
 la konstitucio de Aŭstralio (same en la angla)

Kategorio:Politiko de Aŭstralio
Aŭstralio